ચર્ચા, ચર્ચા અને માત્ર ચર્ચા, આ બધા શબ્દો મિથુન રાશિના જાતકો માટે જ છે. તેમની ચર્ચા અને તેમના દ્વારા ચર્ચા કાયમ ચાલતી જ રહે છે. તેઓ બહુ બોલે છે, કોઈને સંભાળીને પછી તેને બોલીને ભગાડી મૂકી શકે છે. તેવી અજબની વાક શક્તિ આ રાશિના જાતકોમાં હોય છે. મિથુન રાશિના જાતકો કોઈ પણ વિષય પર ગમે તેટલી મિનીટ બોલી શકે, તેમનું આ હુનર તેમને બેસ્ટ સેલ્સપર્સન અને ક્યારેક વકીલ પણ બનાવી દે છે. તમે કોઈ સોદો કરવા માંગતા હોવ તો આ રાશિનો મિત્ર તમને ખરા અર્થમાં મદદરૂપ થઇ શકે છે. કોઈ કાચાપોચા વ્યક્તિનું કામ નથી કે મિથુન રાશિની વ્યક્તિ જોડેથી લેખિત બાંયેધારી લઇ આવે. મિથુન રાશિધારી મારા એક મિત્રને, કોઈ પણ ચમરબંધી બિઝનેસમેનને માત્ર દસ મિનિટમાં પોતાની વાક્શક્તિને લીધે ઢીલોઘેંસ કરી દેતા અમે જોયા છે. આ રાશિમાં બૌદ્ધિક જોર બહુ છે પણ તેમની શક્તિ સંગઠિત નથી થઇ શકતી તે એક પડકાર છે. વ્યવહારમાં તેઓ એક ને એક અગિયાર કરવા ઉપર ભાર મુકે છે.